CELEX: 32020D1493
Language: et
Date: 2020-10-12 00:00:00
Title: Nõukogu otsus (EL) 2020/1493, 12. oktoober 2020, Euroopa Liidu nimel võetava seisukoha kohta Euroopa Liidu ja Šveitsi Konföderatsiooni vahelise kasvuhoonegaaside heitkogustega kauplemise süsteemide sidumise lepinguga asutatud ühiskomitees seoses lepingu I ja II lisa muutmise ning ühenduse tehnilise standardi vastuvõtmisega (EMPs kohaldatav tekst)

16.10.2020   
               
               
                  ET
               
               
                  Euroopa Liidu Teataja
               
               
                  L 343/16
               
            
         NÕUKOGU OTSUS (EL) 2020/1493,
         12. oktoober 2020,
         Euroopa Liidu nimel võetava seisukoha kohta Euroopa Liidu ja Šveitsi Konföderatsiooni vahelise kasvuhoonegaaside heitkogustega kauplemise süsteemide sidumise lepinguga asutatud ühiskomitees seoses lepingu I ja II lisa muutmise ning ühenduse tehnilise standardi vastuvõtmisega
         (EMPs kohaldatav tekst)
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit sõlmis Euroopa Liidu ja Šveitsi Konföderatsiooni vahelise kasvuhoonegaaside heitkogustega kauplemise süsteemide sidumise lepingu (1) (edaspidi „leping“) nõukogu otsusega (EL) 2018/219 (2) ning see jõustus 1. jaanuaril 2020.
                  
               
                     (2)
                  
                  
                     Lepingu kohaselt võib lepinguga moodustatud ühiskomitee (edaspidi „ühiskomitee“) võtta vastu otsuse, mis käsitleb Šveitsi registri haldaja ja liidu põhihaldaja (lepingus „keskregistrihaldaja“) koostatud ning lepingu II lisas esitatud põhimõtetele tuginevat ühenduse tehnilist standardit, milles kirjeldatakse üksikasjalikke nõudeid töökindla ja turvalise ühenduse loomiseks (lepingus „ühenduse pidamine“) Šveitsi täiendava tehingulogi ja Euroopa Liidu tehingulogi (edaspidi „ELi tehingulogi“) vahel. Ühenduse tehniline standard jõustub seejärel ühiskomitee otsuse alusel.
                  
               
                     (3)
                  
                  
                     Kooskõlas lepinguga tuleks muuta lepingu I lisa, et registritevahelise ühenduse loomisel tehtud edusammude arvessevõtmisega tagada nende õhusõidukikäitajate haldamise sujuv üleminek, kelle haldamine omistatakse Šveitsile esimest korda pärast lepingu jõustumist.
                  
               
                     (4)
                  
                  
                     II lisa tuleks muuta, et näha lepinguga nõutava registritevahelise ühenduse loomiseks ette laiem, kuid samaväärne tehniliste lahenduste valik.
                  
               
                     (5)
                  
                  
                     Ühiskomiteel on kavas võtta väljatöötatud ühenduse tehniline standard vastu oma kolmandal koosolekul, mis toimub 2020. aastal.
                  
               
                     (6)
                  
                  
                     On asjakohane määrata kindlaks liidu nimel ühiskomitees võetav seisukoht, kuna ühenduse tehniline standard on liidule siduv.
                  
               
                     (7)
                  
                  
                     Ühenduse tehnilise standardi vastuvõtmine on lepingu rakendamisega seotud oluline element, mis võimaldab luua ühenduse tehnilise aluse ja visandada tehnilise kirjelduse lähtealused arhitektuuri, teenuste ja turvalisusega seotud nõuete osas.
                  
               
                     (8)
                  
                  
                     On asjakohane, et ühiskomitee moodustab vastavalt lepingule töörühma, mis abistab ühiskomiteed lepingu kohaste ülesannete täitmisel seoses tehniliste suuniste väljatöötamisega, et tagada lepingu nõuetekohane rakendamine, sealhulgas töökindla ja turvalise ühenduse loomine Šveitsi täiendava tehingulogi ja ELi tehingulogi vahel. Töörühma peaksid kuuluma vähemalt Šveitsi registri haldaja ja liidu põhihaldaja.
                  
               
                     (9)
                  
                  
                     Seetõttu peaks liidu võetav seisukoht ühiskomitees põhinema ühiskomitee otsuse eelnõul,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel Euroopa Liidu ja Šveitsi Konföderatsiooni vahelise kasvuhoonegaaside heitkogustega kauplemise süsteemide sidumise lepinguga loodud ühiskomitee kolmandal kohtumisel seoses lepingu I ja II lisa muutmise, ühenduse tehnilise standardi vastuvõtmise ning töörühma moodustamisega vastavalt lepingu artikli 12 lõikele 5, põhineb ühiskomitee otsuse eelnõul (3).
            Väiksemaid muudatusi ühiskomitee otsuse eelnõus võivad liidu esindajad ühiskomitees teha ilma nõukogu täiendava otsuseta.
         
         
            Artikkel 2
            Käesolev otsus jõustub selle vastuvõtmise päeval.
         
         
            Luxembourg, 12. oktoober 2020
            
               
                  Nõukogu nimel
               
               
                  president
               
               J. BORRELL FONTELLES
            
         
         
            (1)  ELT L 322, 7.12.2017, lk 3.
         
            (2)  Nõukogu 23. jaanuari 2018. aasta otsus (EL) 2018/219 Euroopa Liidu ja Šveitsi Konföderatsiooni vahelise kasvuhoonegaaside heitkogustega kauplemise süsteemide sidumise lepingu sõlmimise kohta (ELT L 43, 16.2.2018, lk 1).
         
            (3)  Vt dokumenti ST 10836/20 veebilehel http://register.consilium.europa.eu.